CELEX: 62022CN0075
Language: ro
Date: 2022-02-04 00:00:00
Title: Cauza C-75/22: Acțiune introdusă la 4 februarie 2022 – Comisia Europeană/Republica Cehă

28.3.2022   
            
            
               RO
            
            
               Jurnalul Oficial al Uniunii Europene
            
            
               C 138/19
            
         
      Acțiune introdusă la 4 februarie 2022 – Comisia Europeană/Republica Cehă
      (Cauza C-75/22)
      (2022/C 138/23)
      Limba de procedură: ceha
      
         Părțile
      
      
         Reclamantă: Comisia Europeană (reprezentanți: L. Armati, M. Mataija, M. Salyková, agenți)
      
         Pârâtă: Republica Cehă
      
         Concluziile reclamantei
      
      
                  —
               
               
                  Constatarea faptului că Republica Cehă, prin netranspunerea în mod adecvat a articolului 3 alineatul (1) literele (g) și (h), a articolului 6 litera (b), a articolului 7 alineatul (3), a articolului 21 alineatul (6), a articolului 31 alineatul (3), a articolului 45 alineatul (2) literele (c), (f) și a unei părți din litera (e), a articolului 45 alineatul (3), a articolului 50 alineatul (1) coroborat cu anexa VII punctul 1 literele (d) și (e), precum și a articolului 51 alineatul (1) din Directiva 2005/36/CE a Parlamentului European și a Consiliului din 7 septembrie 2005 privind recunoașterea calificărilor profesionale (1), modificată prin Directiva 2013/55/UE a Parlamentului European și a Consiliului (2), nu și-a îndeplinit obligațiile care îi revin în temeiul acestor prevederi ale directivei;
               
            
                  —
               
               
                  obligarea Republicii Cehe la plata cheltuielilor de judecată.
               
            
         Motivele și principalele argumente
      
      
         Articolul 3 alineatul (1) literele (g) și (h) – Comisia susține că Republica Cehă nu și-a îndeplinit obligațiile cuprinse în aceste prevederi ale directivei privind stabilirea statutului de care beneficiază stagiarul sau persoana care se pregătește pentru o probă de aptitudini.
      
         Articolul 6 litera (b) – Comisia reproșează Republicii Cehe că nu a scutit prestatorii de servicii de înscrierea pe lângă un organism de securitate socială de drept public al statului membru, în scopul reglării, cu un asigurator, a conturilor aferente activităților exercitate în beneficiul persoanelor asigurate.
      
         Articolul 7 alineatul (3) – În opinia Comisiei, nu s-a realizat o transpunere clară a acestei prevederi a directivei, care permite arhitecților și medicilor veterinari să folosească titlul profesional obținut într-un stat membru gazdă, atunci când este vorba despre arhitecți și medici veterinari
      
         Articolul 21 alineatul (6) și articolul 31 alineatul (3) – Comisia arată că Republica Cehă nu a realizat transpunerea adecvată a acestor prevederi privind formarea asistenților medicali generaliști, în legătură cu profesia de asistenți medicali
      
         Articolul 45 alineatul (2) literele (c), (f) și o parte din litera (e) – Comisia susține că Republica Cehă nu a realizat o transpunere adecvată a acestor prevederi ale directivei întrucât nu a asigurat farmaciștilor accesul la tipul de activități menționate în prevederile respective.
      
         Articolul 45 alineatul (3) – Comisia arată că Republica Cehă nu a realizat o transpunere adecvată a acestei prevederi a directivei întrucât nu a asigurat farmaciștilor care au obținut calificarea profesională în alt stat membru acces la lista minimă de activități, acest acces putând fi condiționat numai de dobândirea unei experiențe profesionale suplimentare
      
         Articolul 50 alineatul (1) coroborat cu anexa VII punctul 1 literele (d) și (e) – În opinia Comisiei, aceste prevederi ale directivei nu au fost transpuse în mod adecvat, întrucât Republica Cehă nu a prevăzut că termenul pentru prezentarea documentelor solicitate de către resortisanții unui stat membru este de două luni.
      
         Articolul 51 alineatul (1) – Comisia reproșează Republicii Cehe că nu a realizat o transpunere adecvată a acestei prevederi din directivă întrucât nu a prevăzut că termenul pentru confirmarea primirii dosarului privind recunoașterea calificării profesionale sau pentru informarea solicitantului, dacă este cazul, cu privire la necesitatea prezentării unor documente lipsă este de o lună.
      
         (1)  JO 2005, L 255, p. 22, Ediție specială, 05/vol. 8, p. 3.
      
         (2)  Directiva 2013/55/UE din 20 noiembrie 2013 de modificare a Directivei 2005/36/CE privind recunoașterea calificărilor profesionale și a Regulamentului (UE) nr. 1024/2012 privind cooperarea administrativă prin intermediul Sistemului de informare al pieței interne („Regulamentul IMI”) (JO 2013, L 354, p. 132).